80 zajimcow je minjeny pjatk přeprošenje Njeswačanskeho pčołarskeho towarstwa Při Čornicy a jeho předsydy Roberta Burkhardta sćěhowało. Čłon Krajneho zwjazka sakskich pčołarjow Konrad Geipel přednošowaše na temu „Wopróšenje přez mjedowe pčołki“.
Njeswačidło (aha/SN). Přitomnym pčołarjam, ratarjam a zahrodkarjam je přednošowar wliw wobswěta na wopróšenje přeswědčiwje rozłožił a je wšitke swoje wuwjedźenja nazornje ze swójskimi fotami blišeje wokoliny dokumentował.
Bě zajimawe zhonić, kak rozdźělne su dawarjo kćenjoweho próška a kak wužitne su sadowcy, kćějace kerki a kwětki na łukach a zahrodach. Mjeztym zo je kćenjowy próšk hórskeho klona bohaty na bělkowinu, njeje na přikład kukurica radźomny dawar kćenjoweho próška. Přednošowar předstaji neofyty. To su rostliny, kotrež běchu so w srjedźowěku po lěće 1492, jako bu Amerika přez Christopha Kolumbusa wuslědźena, pola nas zadomili. Wažne pokiwy nastupajo hnojenje njepłaćachu jeničce za ratarjow, ale tež za zahrodkarjow. Runočasnje wuwědomichu sej woni zamołwitosć za zachowanje stroweho wobswěta.
szl_Latn ces_Latn szl_Latn